REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 broj 06-2/236-16

20. oktobar 2016. godine

B e o g r a d

ZAPISNIK

DESETE SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 20. OKTOBRA 2016. GODINE

 Sednica je počela u 12,35 časova.

 Sednicom je predsedavala dr Aleksandra Tomić, predsednik Odbora.

 Sednici su prisustvovali članovi Odbora: Goran Kovačević, Olivera Pešić, Zoran Krasić, Milorad Mirčić, Goran Ćirić, Zoltan Pek, Milan Lapčević i Momo Čolaković.

 Sednici su prisustvovali zamenici članova Odbora: Zoran Bojanić, zamenik Nikole Jolovića, Srbislav Filipović, zamenik Žike Gojkovića, Ivan Manojlović, zamenik Veroljuba Arsića i Slaviša Bulatović, zamenik Radmila Kostića.

 Sednici nisu prisustvovali Dušan Bajatović, Saša Radulović, Milorad Mijatović i Vojislav Vujić, niti njihovi zamenici.

U toku objedinjene rasprave prve do pete tačke dnevnog reda, članovi Odbora Milorad Mirčić, Zoran Krasić i Milan Lapčević napustili su salu u kojoj se održavala sednica.

Na poziv predsednika Odbora, sednici je prisustvovala Dragana Ratković, šef Grupe za programske i projektne zajmove u Upravi za javni dug, u Ministarstvu finansija.

 Na predlog predsednika, Odbor je većinom glasova utvrdio sledeći

D n e v n i r e d:

 1. Razmatranje Predloga zakona o potvrđivanju Okvirnog sporazuma o zajmu LD 1768 (2012) između Banke za razvoj Saveta Evrope i Republike Srbije, koji je podnela Vlada (broj 011-2252/16 od 29. septembra 2016. godine);

 2. Razmatranje Predloga zakona o potvrđivanju Finansijskog ugovora „Apeks zajam za mala i srednja preduzeća i druge prioritete III/B“ između Republike Srbije i Evropske investicione banke i Narodne banke Srbije, koji je podnela Vlada (broj 011-2316/16 od 4. oktobra 2016. godine;

 3. Razmatranje Predloga zakona o potvrđivanju Okvirnog sporazuma o zajmu LD 1830 (2014) između Banke za razvoj Saveta Evrope i Republike Srbije, koji je podnela Vlada (broj 011-2319/16 od 4. oktobra 2016. godine);

 4. Razmatranje Predloga zakona o potvrđivanju Sporazuma o zajmu (Program modernizacije i optimizacije javne uprave) između Republike Srbije i Međunarodne banke za obnovu i razvoj, koji je podnela Vlada (broj 011-2320/16 od 4. oktobra 2016. godine);

 5. Razmatranje Predloga zakona o potvrđivanju Ugovora o zajmu između Vlade Republike Srbije i Fonda za razvoj Abu Dabija za budžetsku podršku, koji je podnela Vlada (broj 011-2475/16 od 13. oktobra 2016. godine).

\* \* \*

Na predlog predsednika, Odbor je većinom glasova (devet za, jedan protiv, tri člana Odbora nisu glasala) prihvatio da se objedini rasprava prve do devete tačke dnevnog reda, a odvojeno odlučivanje.

\* \* \*

 **Prva - peta tačka dnevnog reda:** Razmatranje Predloga zakona o potvrđivanju Okvirnog sporazuma o zajmu LD 1768 (2012) između Banke za razvoj Saveta Evrope i Republike Srbije, koji je podnela Vlada;Predloga zakona o potvrđivanju Finansijskog ugovora „Apeks zajam za mala i srednja preduzeća i druge prioritete III/B“ između Republike Srbije i Evropske investicione banke i Narodne banke Srbije, koji je podnela Vlada; Predloga zakona o potvrđivanju Okvirnog sporazuma o zajmu LD 1830 (2014) između Banke za razvoj Saveta Evrope i Republike Srbije, koji je podnela Vlada; Predloga zakona o potvrđivanju Sporazuma o zajmu (Program modernizacije i optimizacije javne uprave) između Republike Srbije i Međunarodne banke za obnovu i razvoj, koji je podnela Vlada; Predloga zakona o potvrđivanju Ugovora o zajmu između Vlade Republike Srbije i Fonda za razvoj Abu Dabija za budžetsku podršku, koji je podnela Vlada

Predložene zakone obrazložila je Dragana Ratković, šef Grupe za programske i projektne zajmove u Upravi za javni dug, u Ministarstvu finansija.

 Okvirnim sporazumom o zajmu LD 1768 (2012) između Banke za razvoj Saveta Evrope i Republike Srbije odobrava se zajam do iznosa od 17.000.000 evra za Projekat izgradnje novih zatvorskih kapaciteta u Kragujevcu (novi zatvorski objekat će imati tri sprata ukupne površine od oko 10.800 m2 sa smeštajnim kapacitetom za 400 pravosnažno osuđenih lica, na pet i više godina kazne). Procenjena vrednost Projekta je oko 29 miliona evra. Učešće Republike Srbije u ovom projektu je oko 10 miliona evra i to kroz nefinansijske fondove i budžetska sredstva, dok Investicioni okvir za Zapadni Balkan - Instrument za infrastrukturne projekte (WBIF-IPF) obezbeđuje finansiranje putem donacije u iznosu od 1, 5 miliona evra. Za sprovođenje Projekta zaduženo je Ministarstvo pravde. Uslovi pod kojima se odobravaju finansijska sredstva su: mogućnost izbora fiksne ili varijabilne kamatne stope prilikom povlačenja tranše; mogućnost izbora otplate kredita u godišnjim i polugodišnjnim ratama prilikom povlačenja tranše; mogućnost izbora perioda otplate u rasponu od 15 do 20 godina, uključujući period počeka do pet godina za svaku povučenu tranšu; pristupna naknada i provizija na povučena sredstva se ne plaćaju; kredit se realizuje u najmanje dve tranše a krajnji datum raspoloživosti kreditnih sredstava je 30. septembar 2019. godine.

 Finansijskim ugovorom „Apeks zajam za mala i srednja preduzeća i druge prioritete III/B“ između Republike Srbije i Evropske investicione banke i Narodne banke Srbije odobrava se zajam u iznosu od 150 miliona evra. Iz sredstava Apeks III/B kreditne linije odobravaće se krediti krajnjim korisnicima posredstvom poslovnih banaka (sa kojima će NBS zaključivati ugovore o posredovanju), putem zaključivanja ugovora o kreditiranju, dok će se o administriranju ove kreditne linije za račun Republike Srbije kao zajmoprimca, starati NBS kao agent, a Evropska investiciona banka će vršiti izbor poslovnih banaka za realizaciju Finansijskog ugovora, uz saglasnost zajmoprimca i agenta. Novinu kod ove kreditne linije predstavlja Inicijativa „Poslovi za mlade Zapadnog Balkana“, kojom je Evropska investiciona banka želela da podrži mala i srednja preduzeća i preduzeća srednje tržišne kapitalizacije u Republici Srbiji koja promovišu zapošljavanje mlađe populacije. Uslovi pod kojima se odobravaju finansijska sredstva su: mogućnost izbora fiksne ili varijabilne kamatne stope prilikom povlačenja tranše; period otplate kredita je 12 godina (za projekte koje sprovode mala i srednja preduzeća i preduzeća srednje tržišne kapitalizacije), odnosno 15 godina (za prioritetne projekte koje sprovode krajnji korisnici svih veličina); najmanje 70% kreditnih sredstava biće dodeljeno za kvalifikovane projekte malih i srednjih preduzeća i preduzeća srednje tržišne kapitalizacije, od čega do 30% za preduzeća srednje tržišne kapitalizacije, dok je preostalih 30% kredita namenjeno za prioritetne projekte, bez obzira na veličinu krajnjeg korisnika; kredit se realizuje u najviše 20 tranši, sa minimalnim iznosom od 5 miliona evra (osim u slučaju tranše namenjene projektima poslova za mlade koja ne može da bude manja od 2,5 miliona evra); pristupna naknada i provizija na nepovučena sredstva se ne plaća.

 Okvirnim sporazumom o zajmu LD 1830 (2014) između Banke za razvoj Saveta Evrope i Republike Srbije odobrava se zajam u iznosu od 8 miliona evra za Projekat „Saniranje posledica zamljotresa u Kraljevu“ čija je procenjena vrednost oko 14 miliona evra. Cilj Projekta je obezbeđivanje kompenzacijskih trajnih stambenih rešenja za 366 porodica čiji su stanovi oštećeni tokom zamljotresa koji je pogodio Kraljevo i centralne delove Republike Srbije u novembru 2010. godine. U finansiranju Projekta, pored Banke za razvoj Saveta Evrope, učestvuje i Grad Kraljevo (u naturi i novcu), dok Investicioni okvir za Zapadni Balkan (WBIF) obezbeđuje preostali iznos potrebnih sredstava. Takođe, ukoliko bude odobreno, Investicioni okvir za Zapadni Balkan - Instrument za infrastrukturne projekte (WBIF-IPF) finansiraće troškove nadzora i tehničke inspekcije, u vidu donacije. Za sprovođenje Projekta zaduženo je Ministarstvo građevinarstva, saobraćaja i infrastrukture, dok je Republička agencija za stanovanje odgovorna za praćenje i finansijsko upravljanje Projektom. Uslovi pod kojima se odobravaju finansijska sredstva su: mogućnost izbora fiksne ili varijabilne kamatne stope prilikom povlačenja tranše; mogućnost izbora otplate kredita u godišnjim i polugodišnjnim ratama prilikom povlačenja tranše; pristupna naknada i provizija na nepovučena sredstva se ne naplaćuju; za svaku povučenu tranšu zajmoprimac može da izabere period otplate u rasponu od 15 do 20 godina, uključujući period počeka do pet godina; krajnji datum raspoloživosti kreditnih sredstava je 31. decembar 2019. godine; kredit se realizuje u najmanje 2 tranše.

Sporazumom o zajmu (Program modernizacije i optimizacije javne uprave) između Republike Srbije i Međunarodne banke za obnovu i razvoj odobrava se zajam do iznosa od 69 miliona evra za finansiranje Programa modernizacije i i optimizacije državne uprave. Predmetni zajam je koncipiran po principu budžetske podrške jer će odobrena sredstva biti primanje republičkog budžeta ali će se isplate tranši vršiti po ispunjenju indikatora povezanih sa povlačenjem sredstava zajma, uz mogućnost isplate po osnovu parcijalno dostignutih ili u potpunosti ispunjenih indikatora. Celokupna sredstva biće raspoređena po određenim kategorijama i, u zavisnosti od stepena ispunjenja očekivanih rezultata koji će se meriti po jasno utvrđenim formulama, moći će da se povuče određen iznos zajma raspoređen za taj rezultat/kategoriju i plate troškovi Programa modernizacije i optimizacije javne uprave. Program sprovodi Ministarstvo državne uprave i lokalne samouprave, Uprava za trezor u Ministarstvu finansija i Uprava za javne nabavke, dok Republički sekretarijat za javne politike pruža podršku u delu verifikovanja ostvarenih rezultata, izmerenih u odnosu na konkretne pokazatelje vezane za povlačenje sredstava zajma, i odgovoran je za koordinaciju prikupljanja podataka i izveštavanje o učinku Programa. Državna revizorska institucija je zadužena za reviziju postupka finansiranja na osnovu Programa. Uslovi pod kojima se odobravaju finansijska sredstva su: rok otplate je 17 godina, uključujući i period počeka u trajanju do pet godina; period otplate glavnice je 12 godina; polugodišnja otplata obaveza; kamatna stopa je jednaka šestomesečnom EURIBOR + varijabilna marža koja trenutno iznosi 0,71% za zajmove ove ročnosti; pristupna naknada se plaća po stopi 0,25% od iznosa zajma jednokratno; stopa kod obračuna provizije za neiskorišćeni deo zajma je 0,25% godišnje; obaveza zajmoprimca je da zajam vrati u 24 uzastopne polugodišnje rate svakog 15. aprila i 15. oktobra, počevši od 15. aprila 2021. godine.

Ugovorom o zajmu između Vlade Republike Srbije i Fonda za razvoj Abu Dabija za budžetsku podršku odobrava se zajam u u iznosu od 3.673.000.000 dirhama (oko 1 mlrd USD) koji će se u kratkoročnoj perspektivi koristiti za finansijsku podršku budžetu, ali srednjoročno gledano, pružiće podršku ekonomskom oporavku zemlje i nastavku započetih reformi. Uslovi pod kojima se odobravaju finansijska sredstva su: krajnji rok za povlačenje sredstava zajma je 31. decembar 2021. godine, uz mogućnost njegovog produžetka; zajam se koristi u pet tranši do iznosa koji neće prelaziti 734.600.000 UAE dirhama (približno 200.000.000 USD), pri čemu će vremenski period između povlačenja biti najmanje 6 meseci; zajmoprimac plaća kamatu i naknadu za pokriće administrativnih troškova zajma, koje se obračunavaju od datuma povlačenja, po stopi od 2,25% godišnje na povučeni, a neizmireni iznos glavnice zajma; u skladu sa politikom Fonda za razvoj Abu Dabija, predviđena je godišnja naknada za posebne ugovorne obaveze koje ovaj fond preuzima na zahtev zajmoprimca od 0,5% godišnje, ali takvi troškovi ne bi trebalo da nastanu jer srpska strana neće upućivati posebne zahteve za ugovorne obaveze ove vrste; period dospeća zajma je 10 godina, uključujući i period počeka u trajanju od pet godina, dok je period otplate pet godina; prva rata otplate glavnice dospeva 5. oktobra 2021. godine, a poslednja 5. aprila 2026. godine; polugodišnja otplata obaveza na dan 5. aprila i 5. oktobra svake godine.

U diskusiji su učestvovali: Milan Lapčević, Zoran Krasić, Zoran Ćirić, Zoran Bojanić i Goran Kovačević.

Tokom diskusije članovi Odbora su izneli više primedbi u vezi zaduživanja Republike Srbije po predmetnim zajmovima te s tim u vezi, postavili određena pitanja: zašto podaci sadržani u Izveštaju o izvršenju budžeta Republike Srbije za 2016. godinu za period 1. januar - 30. jun 2016. godine pokazuju da je država više potrošila nego što je prihodovala (ukupni rashodi države su za 3,8 milijardi dinara veći od njenih ukupnih prihoda i primanja), dok je u medijima i na sajtu Ministarstva finansija dostupna informacija da je stanje budžeta dobro, odnosno da je država za prvih šest meseci bila u suficitu za 22 milijardi dinara, zašto Republika Srbija, ako ima suficit, uzima kredite radi budžetske podrške, zašto je iznos zajma koji Republika Srbija uzima od Fonda za razvoj Abu Dabija u nacionalnoj valuti UAE, odnosno u dirhamima a ne u nekoj drugoj valuti, da li postoji procena NBS ili druge ovlašćene institucije o kretanju dirhama i postojanju rizika da dirham iz nekih razloga u narednom periodu izgubi vrednost, šta podrazumeva naknada za posebne ugovorne obaveze od 0,5%, da li je predstavniku Ministarstva poznat podatak o tome koliko je Republika Srbija do sada uzela kredita za modernizaciju i optimizaciju javne uprave, odnosno koliko je do sada uloženo u navedeno i da li postoji analiza efekata tih ulaganja u modernizaciju javne uprave, da li je predstavniku Ministarstva poznat podatak koliko je „skupih“ kredita refinansirano „jeftinim“ kreditima u periodu od 2012. godine do danas i koji su to krediti.

Član Odbora Zoran Krasić izneo je primedbu zbog nedolaska na sednicu predstavnika Vlade, odnosno ministra finansija i poverenika Vlade čija imena su navedena u dopisima kojima je Vlada dostavila predloge zakona o kojima Odbor raspravlja na ovoj sednici. Ukazao je na odredbu člana 25. Zakona o zaključivanju i potvrđivanju međunarodnih ugovora kojom je utvrđena obaveza Vlade da obaveštava Narodnu skupštinu o izvršavanju međunarodnih ugovora koje je potvrdila Narodna skupština i podsetio da ovakav izveštaj Narodna skupština još nije dobila. Takođe, pozivajući se na odredbe ovog zakona, zamolio je da Vlada kao predlagač zakona kojima se potvrđuju međunarodni ugovori i sporazumi ubuduće uz predlog zakona dostavlja i dokumente koji se navode u čl. 5, 6. i 7. Zakona (predlog osnove za vođenje pregovora i zaključivanje međunarodnih ugovora, mišljenja nadležnih ministarstava, delegacija za vođenje pregovora, njen sastav i stavovi za vođenje pregovora i sl.) i podsetio da svako zaduživanje Republike Srbije mora da bude odobreno Zakonom o budžetu Republike Srbije.

Na sednici Odbora Milan Lapčević, član Odbora, izdvojio je mišljenje po svim predloženim zakonima o potvrđivanju koji su bili na dnevnom redu sednice Odbora.

Na predlog Gorana Ćirića, člana Odbora, dogovoreno je da Odbor traži od Ministarstva finansija da dostavi izveštaj o stanju budžeta lokalnih samouprava imajući u vidu činjenicu da ovi budžeti značajno utiču na ukupni i konsolidovani izveštaj o budžetskom deficitu.

Dragana Ratković, šef Grupe za programske i projektne zajmove u Upravi za javni dug, u Ministarstvu finansija, odgovarala je na postavljena pitanja članova Odbora.

Predsednik Odbora je obavestila članove i zamenike članove Odbora da ministar finansija i državni sekretar zbog obaveze da učestvuju na sastanku sa predstavnicima MMF-a nisu bili u mogućnosti da danas prisustvuju sednici Odbora i zahvalila Dragani Ratković na predstavljanju predloženih zakona, kao i na odgovorima i informacijama koje je dala članovima i zamenicima članova Odbora.

 Odbor je, zatim, prešao na odlučivanje po prvoj do pete tačke dnevnog reda.

\* \* \*

1) Na predlog predsednika, Odbor je većinom glasova (devet za, niko protiv, niko uzdržan, jedan član Odbora nije glasao) odlučio da predloži Narodnoj skupštini da prihvati Predlog zakona o potvrđivanju Okvirnog sporazuma o zajmu LD 1768 (2012) između Banke za razvoj Saveta Evrope i Republike Srbije, koji je podnela Vlada.

 Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Okvirnog sporazuma o zajmu LD 1768 (2012) između Banke za razvoj Saveta Evrope i Republike Srbije.

 Član Odbora Milan Lapčević izdvojio je mišljenje na sednici Odbora.

 Za izvestioca Odbora na sednici Narodne skupštine određena je dr Aleksandra Tomić, predsednik Odbora.

2) Na predlog predsednika, Odbor je većinom glasova (devet za, niko protiv, niko uzdržan, jedan član Odbora nije glasao) odlučio da predloži Narodnoj skupštini da prihvati Predlog zakona o potvrđivanju Finansijskog ugovora „Apeks zajam za mala i srednja preduzeća i druge prioritete III/B“ između Republike Srbije i Evropske investicione banke i Narodne banke Srbije, koji je podnela Vlada.

 Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Finansijskog ugovora „Apeks zajam za mala i srednja preduzeća i druge prioritete III/B“ između Republike Srbije i Evropske investicione banke i Narodne banke Srbije.

 Član Odbora Milan Lapčević izdvojio je mišljenje na sednici Odbora.

 Za izvestioca Odbora na sednici Narodne skupštine određena je dr Aleksandra Tomić, predsednik Odbora.

3) Na predlog predsednika, Odbor je većinom glasova (devet za, niko protiv, niko uzdržan, jedan član Odbora nije glasao) odlučio da predloži Narodnoj skupštini da prihvati Predlog zakona o potvrđivanju Okvirnog sporazuma o zajmu LD 1830 (2014) između Banke za razvoj Saveta Evrope i Republike Srbije, koji je podnela Vlada.

 Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Okvirnog sporazuma o zajmu LD 1830 (2014) između Banke za razvoj Saveta Evrope i Republike Srbije.

 Član Odbora Milan Lapčević izdvojio je mišljenje na sednici Odbora.

 Za izvestioca Odbora na sednici Narodne skupštine određena je dr Aleksandra Tomić, predsednik Odbora.

4) Na predlog predsednika, Odbor je većinom glasova (devet za, niko protiv, niko uzdržan, jedan član Odbora nije glasao) odlučio da predloži Narodnoj skupštini da prihvati Predlog zakona o potvrđivanju Sporazuma o zajmu (Program modernizacije i optimizacije javne uprave) između Republike Srbije i Međunarodne banke za obnovu i razvoj, koji je podnela Vlada.

 Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o zajmu (Program modernizacije i optimizacije javne uprave) između Republike Srbije i Međunarodne banke za obnovu i razvoj.

 Član Odbora Milan Lapčević izdvojio je mišljenje na sednici Odbora.

 Za izvestioca Odbora na sednici Narodne skupštine određena je dr Aleksandra Tomić, predsednik Odbora.

5) Na predlog predsednika, Odbor je većinom glasova (devet za, niko protiv, niko uzdržan, jedan član Odbora nije glasao) odlučio da predloži Narodnoj skupštini da prihvati Predlog zakona o potvrđivanju Ugovora o zajmu između Vlade Republike Srbije i Fonda za razvoj Abu Dabija za budžetsku podršku, koji je podnela Vlada.

 Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Ugovora o zajmu između Vlade Republike Srbije i Fonda za razvoj Abu Dabija za budžetsku podršku.

 Član Odbora Milan Lapčević izdvojio je mišljenje na sednici Odbora.

 Za izvestioca Odbora na sednici Narodne skupštine određena je dr Aleksandra Tomić, predsednik Odbora.

\* \* \*

 Sednica je završena u 14,05 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Aleksandra Šašo dr Aleksandra Tomić